
Ruiter van die dood.

Agtergrond: 'n Kuier by vriende Anton en Elmien de Jager begin dramaties toe 'n perd en ruiter uit die bosse op die teerpad voor Clarissa verskyn en reg op 'n bakkie afjaag. Is dit bloot toevallig dat dokter Charl Renard op daardie oomblik ook daar stilhou om te help? Of het die noodlot hom op Clarissa se pad geplaas vir ‘n rede? Sy hou nie juis van hom nie. Haar hart is mos by Francois. Wat gaan die rol wees wat hy in haar lewe speel?   

Hoofstuk 1

Dit het in die nag gesneeu. Belfast en Dullstroom lyk soos sprokiesdorpe onder ‘n wit kombers. Machadodorp en Waterval Boven is koud. Yskoud.

Clarissa Fourie klim uit die bed en daarna in ‘n warm bad. Haar winterstone herinner haar met naalde en spelde dat daar nog voete aan die onderkant van haar bene is. Sy en haar man Stan het Clair’s Khaya van haar oorlede ouma geërf en dit as gastehuis bedryf. 

Kort voor Stan se skielike heengaan nou al meer as twee jaar gelede was dit sý voorstel om die plek te verkoop en na ‘n warmer omgewing te verhuis. Clarissa was te sentimenteel. Haar teenvoorstel was om te hoor of een van hulle twee kinders sou belangstel om die plek namens hulle oor te neem.

Seun Ricus het intussen uit sy pos as veldwagter in die Natal se Middelande bedank en is nou hier om die las te verlig. Boonop kon hy háár ‘n ding of twee oor toerisme leer! Net soos sy oorlede pa, kan hy alles beter maak. Selfs die vertroue van die Mosambiekse kok Valentino en sy vrou Dada gewen. Albei praat meesal Portugees en net ‘n klein bietjie Engels. En hier stap Ricus in en hy praat sowaar ook Portugees. Hoe trots is Clarissa nie op haar seun nie. 

Omdat Ricus heelwat vriende in die toerismebedryf het, stop daar deesdae ten minste drie keer ‘n week ‘n bussie met oorsese toeriste oppad Wildtuin toe. Selfs Suid-Afrikaners van heinde en verre beskou Clair’s Khaya deesdae skielik ‘n oorstopplek omdat Waterval Boven so sentraal geleë is.  

En skilderagtig.

Dit is alles te danke aan Ricus se lewendige webwerf en besige Faceboekbladsy.

Clarissa glo ook dat die huis binnekort deel van ‘n kunstenaars-vesting kan word. As Elzahn, die dame wat die huis langsaan gekoop het net haar alie in rat kry en haar besigheidsplanne tot uitvoer kan bring.

En as Elzahn en Ricus kan ophou baklei.

Maar daaroor lag Clarissa net stilletjies. Miskien kom die twee eendag agter dat hulle eintlik glad nie hulle oë van mekaar kan afhou nie. 

Sy sien mos hoe Ricus se nek rek om by die kombuisvenster uit te kyk, wanneer hy daar besig is. Die uitsig is reg op Elzahn se studio. (Ricus en Elzahn se liefdesverhaal is ook hier op die youtube kanaal, vir die wat daarna wil luister: Haar blerrie buurman, so ek gaan nie te veel hierop uitbrei nie.)

Vandag hang daar kleurvolle knoop en doop lappe op die buurvrou se draad, sien Clarissa toe sy later uit haar woonstel stap om te gaan loer waarmee Ricus in die kombuis besig is. Hy verwag ‘n groot groep gaste deur die middag en oor die naweek. Dit is nog iets wat intussen gebeur het, vandat Ricus aangemeld het. Hulle het vir haar die driedeur garage agter in die groot erf in ‘n oulike eenslaapkamer woonstelletjie omskep.

Sy tref haar suurknol seun net soos wat sy vermoed het, voor die kombuisvenster aan. Hy brom alweer: “More Ma! Gelukkig is dit nie die uitsig wat ons gaste hoef te verduur nie. Ek dink ek moet ‘n skermmuur tussen ma se woonstel en daardie vrou se rommeljaart laat oprig.”

“Ag nee wat, ek geniet haar kunsgoedjies baie en ons gesels heerlik oor die heining. Hoe laat verwag jy jou groep?”

“Tussen drie en vier vanmiddag.”

“En jy is seker daar is niks waarmee ek kan help nie?” Sy vra maar net om ordentlik te wees. Dit is nou sy afdeling.

Daarmee het hy Carte Blanche. 

“Nee alles onder beheer. Die kroegie is gestock. Valentino het die lapa skoongemaak en die vure brand in die kaggels en stofies.” Dan kyk hy op. “O nee, daar is iets. Maak groot seblief vir ons twee koffie. Het ma nog van die Padstal se lekker beskuit?”

“Ek het.” Sy skakel die ketel aan en stap terug na haar plek om beskuit te gaan haal. Met die terugkom vra sy: “Hoekom is jy alleen in die kombuis? Waar is Dada?” 

“Byna klaar met die kamers se skoonmaak en beddens oortrek. Ek het haar nie in die kombuis nodig nie. Ek maak self my berugte skaapskenkelkerriepot. Jy gaan jou vingers af eet Ma. Net lig gekerrie en teen vanaand so sag soos murg.”

Sy glo hom. Niemand maak kerrie soos Ricus nie. Hy het in Natal die beste Indiese leermeester gehad. Die man se kruie en speserye kom van Bombaai af. En hy stuur steeds daarvan vir Ricus aan.

Ja, Ricus het naam gemaak. Mense bestel al sy skaapvleiskerrie en hoenderbreyani wanneer hulle weke vooruit bespreek. 

Maar vanaand sal sy uitsit. Sy móét eenvoudig net ‘n bietjie wegkom. Hierdie koue kry haar onder.

“Ricus, ek het planne ...” lig sy hom in.

“Francois Duval? Kom ma se vriend uiteindelik weer ‘n slag kuier? Ek sal vir julle kos uitskep en oorbring dan kan julle alleen wees.” Hy hou van Francois.

Sy ook. Heeltemal te veel al is dit net vriendskap van sy kant af. Of dit is die boodskap wat hy probeer oordra deur vir dae aaneen net van die radar af te verdwyn. Sy neem hom nie kwalik nie. Hy is versigtig om sy gevoelens vir haar te wys, want sy lees hom soos ‘n boek. Hy het haar tydens hulle laaste avontuur gevra om vir hom in Marlothpark te gaan kuier en dit sou ‘n ideale bestemming vir nou gewees het, weg van die koue.

Maar hy moet weer die nooiwerk doen. Ernstig. Nie dit net ligtelik aanroer nie. Nou het hy in elk geval vir langer as ‘n maand stil geraak. Boonop sien sy op die man se Facebook bladsy dat hy soms met ‘n besondere mooi vrou kuier. Mary-Ann.

“Nee, Francois kom nie kuier nie. Ek weet nie of ek hom weer sal sien nie,” antwoord Clarissa so neutraal as wat haar gekrenkte hart dit toelaat.

“Maar ek het die gevoel gekry dat hy regtig vir ma omgee. Ek dog julle is al amper ‘n item.”

“Ons is net goeie vriende.”  

“Nou wat is Ma se planne?” wil Ricus weet toe sy met die koffie tafel toe kom.

“Ek is lus om vir ‘n paar dae in die wildtuin te gaan uitspan. Satara, Olifants of Balule. Dalk ‘n aand of twee in Shingwedzi. Ek gaan nou google om te sien of daar plek is.”

“Alleen?” 

“Wat is verkeerd daarmee? Sedert jou pa nie meer met my is nie, het ek geleer om ‘n bedrewe tjop op die vuur te braai. Een of ander tyd moet ‘n vrou selfstandig raak en op haar eie voete begin staan.” 

“En een of ander tyd is sommer nou?”

“Ja nou, want ek kry koud. Ander mense dink die sneeu en koue is oulik. Ek hou op leef. Is dit nie vir jou ook sleg nie?”

“Nee, dit is heerlik. Kaggelvuur, ‘n glasie sjerrie, lekker warm kos en gawe nuwe vriende. Ek is ‘n vier seisoene man.” Ricus kyk op sy horlosie. “Maar ek kan verstaan as jy lus is vir ‘n verandering van ... seisoen. Onthou net die wildtuin se hekke sluit vroeg, dit is winter.”

“Jy is reg. Miskien moet ek nie reguit wildtuin toe ry nie en eers ‘n paar aande by Anton en Elmien gaan kuier. Om die waarheid te sê ek verlang my half besimpeld na my vriendin. Ons het mekaar lanklaas gesien.”

“Dit is ‘n beter idee.” Ricus staan op en begin bestanddele op die tafel uitpak.

“As dit nie vir jou was nie het ek hierdie yskas drie maande gelede verkoop.” Clarissa haal haar selfoon uit haar sak.

“Yskas?” Ricus kyk lank na die metaalkleurige dubbeldeur yskas in die kombuis. 

“Ricas, figuurlik gesproke. Die huis is ‘n yskas.”

“Clair’s Khaya! No ways. Daar is warm sonskyn in die houtmeubels en die donkerrooi van die bekleedsel en gordyne. En die winterwit van duvet’s en kamers is so mooi. Nie almal dink die winter is erger as die hel nie. Net Ma.”

“Moontlik.” Terwyl Ricus begin uie sny vir sy dis, druk Clarissa Elmien se naam op haar selfoon en wag dat dit lui. Anton antwoord. 

Hy is bly om van haar te hoor. Gesels eers ‘n paar woorde voordat hy sê: “Elmien swem. Ek sal dat sy jou terugbel wanneer haar hande droog is.”

“Wat? Swem in die winter. My tone is stokstyf in Stan se wolsokkies en ‘n paar skaapvel-pantoffels ge-ys. Dit is vieslik koud hier by ons in Waterval Boven. Dit het op die Hoëveld gesneeu. Het jy nie die weerberig gisteraand gesien nie?”

“Nie nuus gekyk nie en hoekom sal ek my aan die weer steur? Dit is altyd somer hier by ons. Ek en Elmien het net Sondag van jou gepraat. Kom kuier by ons, sommer van vanaand af en bly vir solank jy wil.”

“Dit is juis die rede hoekom ek bel. Ek wil graag kom kuier.”

“Fantasties. Hoe laat verwag ons jou? Betyds vir aandete hoop ek.”

“Braai jy?”

“Altyd op ‘n Woensdagaand of het jy vergeet? En onthou om jou swemklere in te pak.”

“Reg.” Sy kyk op in Ricus se vraende gesig. “Ek gaan vir ‘n week of langer by Elmien en Anton kuier, daarna gaan ek wildtuin toe. Moenie my vra wanneer ek terugkom nie, want ek weet nie.”

“Regtig vandag? Beplan mens nie so reis vooruit nie.”

“Dink jy dit is ‘n impulsiewe besluit?” Natuurlik dink hy dit. Sy weet dit. Hy is soos Stan. Moet minstens drie dae lank pal oor alles wik en weeg. "Die wanderlust het my vanoggend gepak. Hoekom nie vandag nie. Sal jy...?”

“Moenie my vra of ek sal regkom sonder Ma nie ...”

“Goed, ek sal nie!”

“Want ek sál. Gaan pak.”

“Dankie Ricus, kan ek net eers my koffie klaar drink?”

“Natuurlik. Maar ma... Los asseblief die res van die beskuit hier by my op die tafel.”

Noudat sy besig is om te pak, kan Clarissa amper nie meer wag om die Bosveld se gasvrye sonnetjie en soel sterrenagte saam met Elmien en Anton te geniet nie. 

Dit is nie dat sy nie lief is vir Waterval Boven met sy pragtige sonsondergange en unieke klipformasies nie. Die somers is piekfyn.

Dit is regtig net van die ysige winters waarvan sy wil ontsnap. Elke jaar, al hoe meer. En veral sedert sy nie meer haar yskoue tone teen oorlede Stan se bene kan warm broei nie.

Teen twaalfuur laai sy haar kuiersak agter in die bagasieruim van die Audi en gaan groet vir Ricus. Wanneer sy egter inklim en sleutel draai, protesteer selfs die diesel enjin van die viertrek teen die koue. 

"Wakker word, ons gaan bos toe," paai sy. En asof hy verstaan wat sy bedoel raak sy geluier meer egalig, waarna sy onder die afdak en by die hek uitry. Uiteindelik is sy op die kronkelpad wat haar hoofweg toe neem.

Anderkant Montrose draai sy links en ry die skilderagtige roete oor Rosehaugh wat haar na Sabie neem. 

Dit is nou eers tweeuur en daar is nog baie tyd om voor donker op die plaas te kom. By Sabie eet sy ‘n pannekoek en drink koffie. Daarna lig die Audi se GPS haar in dat die kortste roete na Anton en Elmien se plaas oor Graskop gaan en van daar af na Bosbokrand en verby die Acornhoek afdraai na Klaserie. 

Sy kom om en by halfses eers in Bosbokrand aan. Hoe is dit moontlik dat sy so stadig vorder en dit met die wonderlike sterk vierwielaangdrewe Audi?

Sy bel vir Elmien: “Jong julle moenie my te vroeg verwag nie. Ek het my misgis met die tyd wat die roete sou neem nadat ek uit Sabie weg is. Eet as julle reg is. Ek het ‘n gevulde pannekoek by Harry’s geëet en dit sal my hou tot more.”

“Ek hou nie daarvan dat jy in die donker ry nie. Wees net versigtig en bel as iets verkeerd gaan. Ek en Anton is op bystand.”

“Niks behoort verkeerd te gaan nie ...”

Is dit hoe famous last words klink? Want so begin ‘n nuwe Clarissa Clairvoyant avontuur. Ek hoop julle reis ook saam met ons op nog ‘n buitengewone en dikwels bonatuurlike pad.

Hoofstuk 2

Clarissa is op pad na Anton en Elmien se plaas naby Hoedspruit. Sy het haar misgis met die tyd en dit is al donker toe sy die laaste skof verby die Acornhoek afdraai aandurf. Dan is Klaserie voor haar. Hiervandaan is dit ongeveer twintig kilometer tot op die plaas, as sy die GPS kan glo. 

Net verby die Klaserie-afdraai skakel Elmien haar op die sel en Clarissa trek soos ‘n gehoorsame padverbruiker op die skouer af. 

“Waar is jy nou?” vra Elmien angstig.

“Naby! Net verby Klaserie.” Sy lees die plaas se naam aan haar linkerkant en ‘n bord aan haar regterkant. “Volgens my kar se GPS is ek nou ongeveer twintig kilometer van julle af.”

“Dankie tog. Ons was al dood van bekommernis.” 

“Dit was nie die plan om julle te ontstel nie. Skuus

